ซีไอเอ็มบีเล็งคลอดบัตรเครดิตจับกลุ่มไฮเอนด์
ซีไอเอ็มบี เตรียมเปิดตัวบัตรเครดิตปลายปีนี้ ตั้งเป้าปีแรกไม่ต่ำกว่าแสนใบ เน้นเจาะกลุ่มลูกค้าระดับไฮเอนด์
1 ก.พ. 2554

ซีไอเอ็มบี เตรียมเปิดตัวบัตรเครดิตปลายปีนี้ ตั้งเป้าปีแรกไม่ต่ำกว่าแสนใบ เน้นเจาะกลุ่มลูกค้าระดับไฮเอนด์
น.ส.พิมลพรรณ ติยะประเสริฐกุล ผู้อำนวยการอาวุโส ด้านบัตรเครดิตและสินเชื่อไม่มีหลักประกัน ธนาคารซีไอเอ็มบี ไทย กล่าวว่า ธนาคารจะมีการเปิดตัวผลิตภัณฑ์บัตรเครดิตในช่วงไตรมาสแรกของปี 2555 ในเบื้องต้นตั้งเป้าขยายฐานบัตรให้อยู่ในเกณฑ์ไม่ต่ำกว่า1 แสนใบ โดยเน้นเจาะกลุ่มลูกค้าระดับไฮเอนด์ ที่มีเงินเดือนขั้นต่ำ 5 หมื่นบาทขึ้นไปให้มีสัดส่วนสูงกว่า 30 % 
ขณะเดียวกันจะให้ความสำคัญในการขยายกลุ่มลูกค้าใหม่ที่มีเงินเดือนตั้งแต่ 1.5 หมื่นบาทขึ้นไปด้วย สำหรับแผนระยะยาวธนาคารวางเป้าหมายในการเป็น 1 ใน 5 ของผู้นำตลาดบัตรเครดิต    
“กลยุทธ์ในการดึงลูกค้าของเราจะเน้นไปที่การให้สิทธิประโยชน์ที่มากกว่า เช่น สามารถใช้บัตรและสะสมแต้มได้ทั่วภูมิภาคอาเซียน โดยในระยะแรกเราจะต้องดึงลูกค้าของธนาคารซึ่งเป็นกลุ่มไฮ-เอนด์ ที่ถือบัตรของธนาคารอื่นอยู่กลับมาให้ได้ก่อน อย่างไรก็ดีกลุ่มคนที่มีเงินเดือนขั้นต่ำ 1.5 หมื่นบาท เราก็จะเข้าไปตัดส่วนแบ่งตลาดเช่นกัน เพราะกลุ่มนี้มีฐานลูกค้าอยู่ถึง 4 ล้านราย”น.ส.พิมลพรรณกล่าว
น.ส.พิมลพรรณ กล่าวว่า ขณะนี้ธนาคารอยู่ระหว่างขั้นตอนการเตรียมความพร้อมด้านธุรกิจบัตรเครดิตเพื่อให้สามารถเริ่มทดลองตลาดได้ในช่วงปลายปีนี้ โดยมีการเจรจาด้านผลประโยชน์กับธุรกิจที่เป็นพันธมิตรเป็นที่เรียบร้อยแล้ว อย่างไรก็ตาม ขณะนี้ยังเหลือการเซ็ตระบบให้มีความพร้อมและจ้างพนักงานใหม่ที่มีความชำนาญเฉพาะด้านเข้ามาเพิ่มเติมอีกจำนวนหนึ่ง